*Төсөл*

МОНГОЛ УЛСЫН ИХ ХУРЛЫН ТОГТООЛ

“Хүнсний хангамж, аюулгүй байдал”

үндэсний хөдөлгөөнийг дэмжих тухай

Монгол Улсын Их Хурлын тухай хуулийн 5 дугаар зүйлийн 5.1 дэх хэсгийг үндэслэн Монгол Улсын Их Хурлаас ТОГТООХ нь:

1. “Хүнсний хангамж, аюулгүй байдал” үндэсний хөдөлгөөнийг хэрэгжүүлэх эрх зүйн таатай орчныг бүрдүүлэх чиглэлээр дараах арга хэмжээ авахыг Байгаль орчин, хүнс, хөдөө аж ахуйн байнгын хороо /Х.Болорчулуун/-д даалгасугай.

1.1. Хүнс, хөдөө аж ахуй, хөнгөн үйлдвэрийн салбарын хууль эрх зүйн орчныг сайжруулах, холбогдох хууль тогтоомжийг шинэчлэх, шаардлагатай нэмэлт, өөрчлөлтийг оруулах;

1.2. Хүнсний аюулгүй байдлыг хангах нэгдсэн тогтолцоо болон хүүхдийн хоол, хүнсний хангамжийн нийлүүлэлтийн оновчтой тогтолцоог бий болгох асуудлыг холбогдох хууль тогтоомжид тусгах;

1.3. Аюулгүйн үзүүлэлтийг тодорхойлох, пестицид, малын эм, хоруу чанар өндөртэй нян, хүнд металлын үлдэгдлийн хяналтын төлөвлөгөө батлах эрх зүйн орчныг бүрдүүлэх, хүнсний түүхий эд, бүтээгдэхүүн нь аюулгүйн үзүүлэлтийн шаардлагыг бүрэн хангаж байгаа эсэхэд хяналтыг чангатгах, баталгаажуулах талаар Төрийн хяналт, шалгалтын тухай хуульд нэмэлт оруулах;

1.4. Үндэсний үйлдвэрлэгч, борлуулагчийг дэмжсэн нэмэгдсэн өртгийн албан татвар, гаалийн татвар болон бусад татвар, хөрөнгө оруулалтын таатай орчныг бий болгох талаар холбогдох хууль тогтоомжид өөрчлөлт оруулах.

2. “Хүнсний хангамж, аюулгүй байдал” үндэсний хөдөлгөөнийг өрнүүлэх хүрээнд дараах арга хэмжээ авахыг Монгол Улсын Засгийн газар /Л.Оюун-Эрдэнэ/-т даалгасугай:

*2.1. Удирдлага, зохион байгуулалтын чиглэлээр:*

2.1.1. “Хүнсний хангамж, аюулгүй байдал” үндэсний хөдөлгөөнийг Засгийн газраас батлан улс орон даяар “Эх орны эрүүл хүнс” уриан дор хэрэгжүүлж буй “Атрын IV аян” хөтөлбөртэй уялдуулан хэрэгжүүлэх;

2.1.2. Хүнсний хангамжийг нэмэгдүүлэхэд шаардлагатай хөрөнгө оруулалтыг үе шаттайгаар шийдвэрлэх, 2022 онд нэн шаардлагатай байгаа 500.0 тэрбум төгрөгийн санхүүжилтийн асуудлыг шийдвэрлэх;

2.1.3. Хүнсний эрдэм шинжилгээ, судалгааны хүрээлэнг бий болгох, одоо үйл ажиллагаа явуулж байгаа мал аж ахуй, газар тариалангийн чиглэлийн хүрээлэнгүүдийг Хүнс, хөдөө, аж ахуй, хөнгөн үйлдвэрийн яамны харьяалалд шилжүүлэн, шинжлэх ухаанд суурилсан бодлого, үйл ажиллагааг хэрэгжүүлэх, дэвшилтэт технологи, инновацийг бий болгоход чиглүүлэх, эрдэм шинжилгээ, судалгааны чанарыг сайжруулах;

2.1.4. Хүнсний чиглэлийн бүх стандартыг аттестатчилан, шаардлагатай стандарт, техникийн зохицуулалтыг шинэчлэн батлах, улмаар мал аж ахуй, газар тариалан, хүнсний үйлдвэр, хадгалалт, тээвэрлэлт, худалдаа, хоол үйлдвэрлэл, үйлчилгээнд стандарт, техникийн зохицуулалтын шаардлагыг мөрдүүлэх, зохистой дадал, хяналт, удирдлагын тогтолцоог нэвтрүүлэх, түүнийг баталгаажуулах эрх бүхий итгэмжлэгдсэн байгууллагын тоог нэмэгдүүлэх;

2.1.5. Стандарт, техникийн зохицуулалтад тусгагдсан аюулгүйн үзүүлэлтийн шаардлагыг бүрэн хангасан хүнсний түүхий эд, бүтээгдэхүүнд үйлдвэрлэлийн явцын болон хүнсний сүлжээнд нийлүүлэлтийн дотоодын хяналтыг хүнсний чиглэлийн үйл ажиллагаа эрхлэгч өөрөө, хөндлөнгийн хяналтыг төрийн болон төрийн бус байгууллага тус тус хийх;

2.1.6. Хүнс, хөдөө аж ахуй, хөнгөн үйлдвэрлэлийн сургалтын тогтолцоо, чанарыг сайжруулах, энэ чиглэлээр суралцагчид сургалтын төлбөрийн дэмжлэг үзүүлэх, мэргэшсэн ажилчдын ур чадварыг дээшлүүлэх, мэргэжлийн боловсон хүчнийг тогтвор суурьшилтай ажиллах нөхцлийг бүрдүүлэх, шаардлагатай хөрөнгө, санхүүгийн эх үүсвэрийг улсын болон орон нутгийн төсөвт тусгах;

2.1.7. Хүнсний хангамж, аюулгүй байдлыг хангах, импортыг орлох хүнсний бүтээгдэхүүний дотоодын үйлдвэрлэлийг нэмэгдүүлэхэд шаардлагатай эрчим хүч, дулаан, уурын эх үүсвэр, шатахуунаар тогтвортой, найдвартай хангах.

*2.2. Газар тариалангийн үйлдвэрлэлийн чиглэлээр:*

2.2.1. Тариалангийн зориулалттай газар ашиглалтыг сайжруулах, талбайн хэмжээг нэмэгдүүлэх зорилгоор шинээр 200.0 мянган га хүртэл атар газар олгох ажлыг улсын хэмжээнд зохион байгуулах;

2.2.2. Ургамлын генетик нөөцийн ашиглалт хамгаалалт, нутагшсан сортын үрийн нөөц бүрдүүлэх, үр тариа, төмс, хүнсний ногоо, жимс, жимсгэнэ болон ашигт таримлын үр үйлдвэрлэлийн үндэсний тогтолцоог бүрдүүлэх, Ургамал, газар тариалангийн хүрээлэнгийн үйл ажиллагаанд тулгуурлан улсын хэмжээнд улаан буудайн 4, тэжээлийн 2, хүнсний ногооны 5, төмсний 4, нийт 15 үрийн аж ахуйг байгуулах, сорт сорилтын үйл ажиллагааг шинжлэх ухааны үндэслэлтэй хөгжүүлэх;

2.2.3. “Монгол Улсад газар тариалан эрхлэх систем” технологийн баримт бичгийг мөрдлөг болгож, хөрсний доройтлыг бууруулах, үржил шимийг хамгаалах, сайжруулах, зохистой ээлжлэн тариалалт бүхий дэвшилтэт технологи нэвтрүүлэх, түүнд нийцсэн техник, технологийн шинэчлэл хийх, эргэлтийн талбайг 1.1 сая га хүртэл нэмэгдүүлэх, тэжээлийн тариалалт, үйлдвэрлэлийг дотоодын хэрэгцээг хангах хэмжээнд хүргэхэд зохион байгуулалт болон санхүүгийн дэмжлэг үзүүлэх;

2.2.4. Хүлэмжийн аж ахуйн үйлдвэрлэлийг 270 га хүртэл нэмэгдүүлэн хөгжүүлж, хүн амыг жилийн туршид шинэ ургацын ногоогоор тогтвортой хангахад чиглэсэн бодлого, үйл ажиллагааг төлөвлөн хэрэгжүүлэх, дулааны хангамж, дэд бүтэц бүхий бүс нутгуудад 50.0 га өвлийн хүлэмжийн цогцолбор аж ахуй байгуулах;

2.2.5. Импортыг орлох азот, фосфор, калийн бордооны үйлдвэрлэлийг дэмжих;

2.2.6. Бүх төрлийн будаа, чихрийн манжин, бусад ашигт таримлын тариалалтыг нэмэгдүүлэхэд анхаарч, шаардлагатай санхүүжилт, зээл олголтын оновчтой тогтолцоог бий болгон, бодлогын дэмжлэг үзүүлэх;

2.2.7. Стандартын шаардлага хангасан үр тарианы элеваторын багтаамжийг 20.0 мянган тонноор, төмс, хүнсний ногоог хадгалах механикжсан агуулах, зоорийн багтаамжийг 50.0 мянган тонноор тус тус бүсчилсэн байдлаар нэмэгдүүлэх;

2.2.8. Байгаль цаг уурын эрсдлийг даван туулах зорилгоор экологид ээлтэй, усыг зөв зохистой ашиглах усалгааны дэвшилтэт технологи нэвтрүүлэх, усалгаатай тариалангийн талбайг 5.0 мянган га-аар нэмэгдүүлэх, услалтын системийг шинээр барих, сэргээн засварлах, шинэчлэхэд шаардлагатай санхүүгийн эх үүсвэрийг бий болгох, дэмжлэг үзүүлэх;

2.2.9. Үйлдвэр, фермер, нөхөрлөл, хоршоо, аж ахуйн үйл ажиллагааг дэмжсэн кластерийг бий болгоход чиглэгдсэн хөдөө аж ахуйн агро парк байгуулах;

2.2.10. “Тэрбум мод” үндэсний хөдөлгөөнийг хэрэгжүүлэх бодлого, үйл ажиллагааны хүрээнд аймгийн төвд 30.0 га, сумын төвд 10.0 га агро-ойн аж ахуйг тус тус байгуулах, жимс жимсгэний суулгац үржүүлгийн төв, цэцэрлэгийн аж ахуйг хөгжүүлэх, тариалангийн талбайг хашаажуулж ойн зурвас байгуулах.

2.3. Мал аж ахуйн үйлдвэрлэлийн чиглэлээр:

2.3.1. Бэлчээрийн даацад тохирсон малын тоо толгойг зохистой харьцааг бий болгох, малын эрүүл мэндийг хамгаалах, нэг малаас авах ашиг шимийг нэмэгдүүлэх, малыг чанаржуулах, малчдын үүрэг, оролцоог нэмэгдүүлэхэд засаг захиргаа, нутаг дэвсгэрийн нэгжтэй хамтран ажиллах;

2.3.2. Мал, малын гаралтай түүхий эд, бүтээгдэхүүний зорилтот зах зээлийг хөгжүүлж, бэлтгэн нийлүүлэлт, анхан шатны боловсруулалт, борлуулалтын оновчтой сүлжээг бий болгох, загвар хоршоог байгуулах, шинэчлэх, хоршооллох хөдөлгөөнийг бүхий л талаар дэмжих;

2.3.3. Хот суурин газрын ойролцоо, газар тариалангийн бүс нутагт эрчимжсэн мал аж ахуйг хөгжүүлэх, махны чиглэлийн үүлдрийн 50.0 мянган толгой, сүүний чиглэлийн үүлдрийн 50.0 мянган толгой үхрийн аж ахуй, махны болон нарийн ноост хонины үржлийн цөм сүргийн аж ахуйг тус тус бий болгох, өндөр ашигт шимт малын үр хөврөлийг гадаадаас нэгдсэн бодлогоор авах, үржил селекцийн ажилд биотехнологийн ололтыг нэвтрүүлэх, малын удмын санг хамгаалах, мал үржүүлэг, технологийн ажлыг эрчимжүүлэх, энэ чиглэлийн нэгжийн үйл ажиллагааг дэмжих, холбогдох санхүүжилтийг төсөвт тусгах;

2.3.4. Гахай, тахианы болон өсвөр хонь, үхэр бордох аж ахуйг өргөтгөх, шинээр байгуулахад урт хугацаатай хөрөнгө оруулалт, санхүүгийн дэмжлэг үзүүлэх;

2.3.5. Мал, амьтны гоц халдварт өвчинтэй тэмцэх цогц арга хэмжээг шуурхай авч хэрэгжүүлэх, био бэлдмэлийн дэвшилтэт үйлдвэрлэлийг нэвтрүүлэх, вакцины хүйтэн хэлхээний сүлжээг бий болгох, оношилгооны лабораторийг чадавхжуулах, мал эмнэлгийн үйлчилгээний нэгжийн үйл ажиллагааг бэхжүүлэх, шаардагдах санхүүжилтийг улсын болон орон нутгийн төсөвт тусгах.

2.4. Хүнсний боловсруулах үйлдвэрлэлийн чиглэлээр:

2.4.1. Мал аж ахуй, газар тариалангаас нийлүүлсэн хүнсний түүхий эдийг дотооддоо боловсруулах, бэлэн бүтээгдэхүүнийг үйлдвэрлэх, дотоодын зах зээлд борлуулсан чанар, эрүүл ахуй, аюулгүйн үзүүлэлтийн шаардлага хангасан бүтээгдэхүүнд олгож буй урамшууллын тогтолцоог боловсронгуй болгох;

2.4.2. Хүүхдийн хоол, сүү, ногоо, жимс, жимсгэнийн тэжээлийн үйлдвэрийг байгуулах, үндсэн түүхий эдийг дотоодоосоо бэлтгэн нийлүүлэхэд татвар, урамшууллын бодлогоор дэмжих;

2.4.3. Цэцэрлэгийн хүүхдийн хоолны зардлын зарим хэсгийг эцэг эхчүүд хариуцах зохицуулалтыг бий болгох, цэцэрлэгийн хүүхдийн хоол болон ерөнхий боловсролын сургуулийн үдийн хоолны нэг хүүхдэд ногдох хоолны зардлыг шимт байдал, инфляцийн түвшинтэй уялдуулан өртөгт суурилснаар тухай бүр шинэчлэн тооцож, холбогдох санхүүжилтийг улсын болон орон нутгийн төсөвт тусгах;

2.4.4. Хуурай сүү, хүнсний давс, хүнсний тос, төмс, төрөл бүрийн будаа, элсэн чихрийн боловсруулах үйлдвэрийг шинээр байгуулахад санхүүгийн дэмжлэг үзүүлэх тогтолцоог бүрдүүлэх;

2.4.5. Хүнсний зориулалтын тусгай тээврийн хэрэгслээр /автомашин, вагон, онгоц/ тоноглогдсон тээврийн паркийг шинээр бий болгох, дотоодын болон экспорт, импортын хүнсний түүхий эд, бүтээгдэхүүнийг тээвэрлэх тогтолцоог бүрдүүлэх,

2.4.6. Хүнсний түүхий эд, бүтээгдэхүүнийг стандартын шаардлага хангасан зориулалтын агуулах, зооринд хадгалах, бүртгэлийн нэгдсэн тогтолцоог бий болгох, хатаах, хөлдөөх, нөөшлөх бага, дунд оврын тоног төхөөрөмжийн нийлүүлэлтийг дэмжих, хүнсний сав, баглаа боодлын дотоодын үйлдвэрлэлийг хөгжүүлэх;

2.4.7. Хүнсний боловсруулах үйлдвэрийн хүчин чадлыг бүрэн ашиглах, тоног төхөөрөмжийн шинэчлэл хийх замаар бүтээгдэхүүний амт чанар, сав баглаа боодлыг сайжруулах, нэр төрлийг нэмэгдүүлэн экспортын зориулалтын брэндийг хөгжүүлэх, үйлдвэрийн үйл ажиллагааг нь тогтвортой явуулахад эргэлтийн хөрөнгөөр дэмжих;

2.4.8. Улсын хэмжээнд лабораторийн шинжилгээний аргачлалыг шинэчлэх замаар хүнсний аюулгүйн үзүүлэлтийг бүрэн тодорхойлох, экспорт, импортын хүнсний түүхий эд, бүтээгдэхүүнд ачилтын өмнөх лабораторийн шинжилгээ, хяналт, шалгалтыг хийх тогтолцоог бүрдүүлэх, хилийн болон улсын итгэмжлэгдсэн лабораторийг чадавхжуулах арга хэмжээг авч хэрэгжүүлэх;

2.4.9. Хоол, хүнсний зөв, зохистой, соёлтой хэрэглээний талаарх сургалт, сурталчилгаа, соён гэгээрүүлэх ажлыг зохион байгуулах.

3. Энэхүү тогтоолын хэрэгжилтэд хяналтад тавьж, үр дүнг жил бүр Улсын Их Хуралд танилцуулахыг Байгаль орчин, хүнс, хөдөө аж ахуйн байнгын хороо /Х.Болорчулуун/-д даалгасугай.

4. Энэ тогтоолыг батлагдсан өдрөөс эхлэн дагаж мөрдсүгэй.

ГАРЫН ҮСЭГ